เชียร์เก็บพลังงานเก็งกำไร
ข่าวดีใกล้จบรอบ หุ้นขึ้นอีกเล็กน้อย แนะขายล็อกกำไรบ้าง เหลือหุ้นพลังงานติดพอร์ต ตลาดอนุพันธ์ ต่างชาติแห่ขายโกลด์ฟิวเจอร์ส
13 ก.ย. 2555

ข่าวดีใกล้จบรอบ หุ้นขึ้นอีกเล็กน้อย แนะขายล็อกกำไรบ้าง เหลือหุ้นพลังงานติดพอร์ต ตลาดอนุพันธ์ ต่างชาติแห่ขายโกลด์ฟิวเจอร์ส
หุ้นไทยวันที่ 12 ก.ย.ที่ผ่านมา วิ่งฉิวตามตลาดต่างประเทศ นักลงทุนตะลุยซื้อหุ้นดันดัชนีปิดสูงสุดของวันที่ 1,259.96 จุด เพิ่มขึ้น 11.64 จุด หรือ 0.93% ท่ามกลางมูลค่าการซื้อขายหนาแน่น 35,641.85 ล้านบาท แต่ต่างชาติซื้อเล็กน้อย 112 ล้านบาท รายย่อยขาย 612.03 ล้านบาท 
ศาลรัฐธรรมนูญเยอรมันอนุมัติการให้สัตยาบันรับรองกองทุนกลไกรักษาเสถียรภาพยุโรป (ESM) ตามคาด หนุนดัชนีหุ้นเอเชีย ยุโรป ดาวโจนส์ล่วงหน้าดีดตัวขึ้นแรง ทองคำและน้ำมันเดินหน้าต่อ หลังจากตลาดคาดว่ามีความเป็นไปได้สูงถึง 60% ที่ธนาคารกลางสหรัฐ (เฟด) จะมีมติออกมาตรการมากระตุ้นเศรษฐกิจ 
นายสุกิจ อุดมสิริกุล ผู้ช่วยกรรมการผู้จัดการ ฝ่ายกลยุทธ์การลงทุน สายงานวิจัย บล.ไทยพาณิชย์ กล่าวว่า ระหว่างรอมติจากเฟดตลาดหุ้นจะไม่ไปไกลมากนัก เพราะตั้งแต่เริ่มพูดถึงคิวอี 3 ดัชนีขึ้นมากว่า 3% แนะนำให้นักลงทุนระยะสั้นขายทำกำไรไว้บ้าง และถ้ามีคิวอี 3 ในปีนี้ คาดว่าดัชนีน่าจะอยู่ที่ 1,300 จุด
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า หุ้นพลังงาน ปิโตรเคมี และธนาคารได้ประโยชน์ แต่ยังแนะให้ทยอยลดพอร์ตและเลือกเก็งกำไรเป็นรายตัวแทน
นายวัชระ แก้วสว่าง หรือเสี่ยป๋อง นักลงทุนรายใหญ่ กล่าวว่า ยังถือหุ้นรอเฟดออกคิวอี 3 หากมาตามนัดจริง เชื่อว่าหุ้นทั่วโลกจะปรับตัวขึ้นสั้นๆ อีกระยะ ซึ่งหุ้นกลุ่มสินค้าโภคภัณฑ์ เช่น น้ำมัน ทองคำ หรือสินค้าเกษตรจะได้รับผลดี
“ตลาดขึ้นมาขนาดนี้ผมเริ่มกลัว แต่ยังถือรอคิวอี 3 และโยกเงินไปดักซื้อหุ้นพลังงานบางตัว เพราะเชื่อว่าจะได้รับผลดีจากมาตรการนี้” เสี่ยป๋อง กล่าว 
ด้าน บล.โนมูระพัฒนสิน แนะนำให้นักลงทุนเพิ่มการลงทุนในทองคำจาก 10% เป็น 20% ส่วนหุ้นให้ถือ 50% เน้นกลุ่มบ้าน ที่ดิน รับเหมา ชิ้นส่วนยานยนต์และอิเล็กทรอนิกส์ 
ภาพการลงทุนในตลาดอนุพันธ์เมื่อวันที่ 12 ก.ย. พบว่านักลงทุนต่างชาติมียอดขายสุทธิจำนวน 2,505 สัญญา โดยเน้นขายสุทธิในทองคำล่วงหน้า (โกลด์ฟิวเจอร์ส) จำนวน 3,081 สัญญา แต่กลับซื้อสุทธิใน SET50 อินเด็กซ์ ฟิวเจอร์ส จำนวน 244 สัญญา และซื้อสุทธิในฟิวเจอร์สอ้างอิงหุ้นรายตัว จำนวน 308 สัญญา